Návrh na zrušenie úlohy C.5. uznesenia vlády SR číslo 80/1998

	Uznesením vlády SR č. 80 z 10. februára 1998 k návrhu na prevzatie štátnej záruky vládou SR za úver vo výške 100 mil.USD, alebo jeho ekvivalent v DEM v roku 1998 pre Vodohospodársku výstavbu, š. p. Bratislava na financovanie Vodného diela Gabčíkovo a Vodného diela Žilina je v bode C.5. uložené ministrovi pôdohospodárstva “zabezpečiť vykonanie auditu použitia finančných prostriedkov poskytnutých na financovanie Vodného diela Gabčíkovo a Vodného diela Žilina v termíne do 31. decembra 1998”.

	Vzhľadom na závažnosť a rozsah problematiky požiadal minister pôdohospodárstva predsedu vlády o súhlas s odkladom termínu zabezpečenia vykonania auditu do 30. septembra 1999 (list č.j. 2651/1998-100 z 30. novembra 1998). S navrhovaným odkladom termínu plnenia vyjadril predseda vlády SR súhlas listom č.j. 2318/1998-S zo 16. decembra 1998.

	O vykonaných krokoch a stave plnenia úlohy informoval predsedu vlády SR minister pôdohospodárstva SR listom zo 6. októbra 1999 č. 3743/1999-100.

	Z finančného hľadiska náklady na vykonanie auditu sú výdavkom podniku v ktorom sa audit vykonáva, v tomto prípade teda výdavkom š.p. Vodohospodárska výstavba Bratislava. Keďže finančná a ekonomická situácia Vodohospodárskej výstavby bola v dôsledku neusporiadaných majetkových vzťahov na VD Gabčíkovo kritická a podnik nebol schopný splácať svoje finančné a ekonomické záväzky, nemohol sa uskutočniť výber audítorskej firmy na vykonanie predmetného auditu a zabezpečenie jeho vykonania.

	Situáciou v zabezpečovaní auditu sa 1. júna 2000 zaoberala 16. Porada vedenia MP SR, ktorá rozhodla, že vzhľadom na finančnú situáciu VVB je nevyhnutné finančné prostriedky súvisiace so zabezpečením a vykonaním auditu vykryť z prostriedkov štátneho rozpočtu. Za tým účelom poverila sekciu vodohospodárskej politiky a rozpočtu a sekciu vodohospodársku, aby v rámci prípravy rozpočtu na rok 2001 požiadali MF SR o zvýšenie rozpočtu kapitoly MP SR na rok 2001 v porovnaní s rokom 2000 na zabezpečenie auditu použitia finančných prostriedkov vo Vodohospodárskej výstavbe, š.p. a aby hľadali možnosti čiastočného krytia výdavkov na audit z prostriedkov kapitoly MP SR v r.2000.

	Zároveň Porada vedenia rozhodla o vytvorení ad hoc komisie na stanovenie podmienok vykonania auditu a výber audítorskej firmy.

	Nadväzne na rozhodnutie PVM minister pôdohospodárstva listom z 15.6.2000 č.1986/2000-100 požiadal predsedu vlády o odsun termínu plnenia úlohy C.5 uznesenia vlády č.80/1998 do 31. decembra 2001. Predseda vlády súhlasil s odkladom termínu plnenia do 31. decembra 2001 listom z 3.júla 2000 č. 1510/2000-S.

	Ad hoc pracovná skupina na stanovenie podmienok vykonania auditu a na výber audítorskej firmy bola na žiadosť MP SR doplnená o zástupcu MF SR. Na rokovaní 15.11.2000 ad hoc komisia stanovila predbežné podmienky vykonania auditu a výberu audítorskej firmy a odporučila pracovníkom vodohospodárskej sekcie MP SR, aby tieto podmienky prekonzultovala so zástupcami Slovenskej komory audítorov.

	Konzultácie so zástupcami Slovenskej komory audítorov potvrdili, že odhadované náklady na vykonanie tak rozsiahleho auditu predstavujú čiastku minimálne 30 mil.Sk. V prípade, že by audit mala vykonať zahraničná audítorská firma, táto suma by sa zvýšila na cca 60 mil. Sk, pričom by vzniklo potencionálne riziko úniku informácií hospodárskeho charakteru a ich zneužitie pri rokovaniach s maďarskou stranou o realizácii rozsudku Medzinárodného súdneho dvora vo veci Sústavy vodných diel Gabčíkovo-Nagymaros.

	Hľadanie možnosti čiastočného krytia výdavkov potrebných na zabezpečenie auditu v roku 2000 z kapitoly MP SR bolo neúspešné. Taktiež rokovania s MF SR o zvýšení rozpočtu MP SR v roku 2001 o prostriedky potrebné na audit boli neúspešné. Táto skutočnosť bola konštatovaná aj v rozpise záväzných ukazovateľov ŠR kapitoly MP SR na rok 2001.

	Koncom roku 2000 na základe rozhodnutia vlády prebiehali rokovania medzi MP SR a MH SR o spôsobe usporiadania majetkových vzťahov na VD Gabčíkovo, základom ktorého bolo zlúčenie vodohospodárskej a energetickej časti VD Gabčíkovo do jedného samostatného hospodárskeho subjektu, ktorý by mal zo svojej hospodárskej činnosti také finančné toky, že by mohol začať postupne plniť svoje finančné a ekonomické záväzky. Takýto návrh vláda schválila 3.júla 2001 uznesením č. 619.

	V štátnom podniku Vodohospodárska výstavba boli v rokoch 1998 a 1999 vykonané dve rozsiahle kontrolné akcie zamerané na použitie úverových prostriedkov. V čase od septembra 1998 do januára 1999 vykonal Najvyšší kontrolný úrad SR v tomto podniku kontrolu so zameraním na hospodárenie s prostriedkami štátneho rozpočtu, štátnych účelových fondov a na nakladanie s majetkom štátu. V rámci tejto kontroly bolo preskúmané najmä použitie finančných prostriedkov získaných zo zahraničných bankových úverov so štátnou zárukou v rokoch 1995, 1996 a 1998 v celkovej výške 500 mil.USD.

	Ďalšiu kontrolu s osobitným zameraním na použitie úverových prostriedkov vykonala sekcia kontroly Úradu vlády SR v čase od 6. októbra do 22. decembra 1999. Touto kontrolou bolo preskúmané aj použitie úverových prostriedkov získaných v roku 1999 (40 mil. EUR).

	Z každej kontroly bol vypracovaný protokol, ktorý bol zápisnične prerokovaný a na základe zistených skutočností boli na úrovni podniku a MP SR prijaté opatrenia na odstránenie nedostatkov.

	Všeobecne však možno konštatovať, že vykonané kontroly nepreukázali použitie úverových prostriedkov na iné účely, ako na ktoré boli účelovo určené, t.j. na dobudovanie VD Gabčíkovo a výstavbu VD Žilina. Nepreukázali sa teda obavy a indície, ktoré viedli k prijatiu úlohy C.5, že VVB umožnila použitie prostriedkov z úverov iným subjektom, resp., že úverové prostriedky využívala na iné účely ako je príprava a výstavba uvedených vodohospodárskych diel.

	Vykonanie auditu podľa úlohy C.5 uznesenia vlády SR č.80/1998 by teda neprinieslo nové zistenia, ani nepreukázalo existenciu “voľných finančných prostriedkov” resp. možnosť ich vymáhania a následného odvodu do štátnej pokladne a použitia na splácanie úverových záväzkov. Znamenalo by to iba vynaloženie ďalších finančných prostriedkov, na ktoré nie sú v súčasnosti disponibilné zdroje.

	Na základe výsledkov kontroly NKÚ a Sekcie kontroly Úradu vlády SR boli na úrovni š.p. Vodohospodárska výstavba a MP SR prijaté konkrétne nápravné opatrenia na odstránenie nedostatkov. V januári 1999 sa uskutočnili personálne zmeny vo vedení š.p. Vodohospodárska výstavba a v dozornej rade štátneho podniku.

	V súvislosti s prevzatím zahraničného úveru vo výške 40 mil. EURO v roku 1999 bol v zmluve o podmienkach ručenia medzi VV, š.p. a MP SR v zmysle ustanovení Nariadenia vlády SR č. 91/1996 Z.z. o štátnych zárukách zakotvený kontrolný mechanizmus podľa ktorého použitie prostriedkov zahraničného úveru  je podmienené súhlasom Ministerstva pôdohospodárstva SR. Po získaní zahraničného úveru vo výške 40 mil. EURO Vodohospodárska výstavba, š.p. vypracovala v novembri 1999 návrh podrobnej špecifikácie použitia finančných prostriedkov z úveru. Po podrobnom prerokovaní a úprave bola navrhovaná špecifikácia použitia finančných prostriedkov schválená generálnym riaditeľom vodohospodárskej sekcie  Ministerstva pôdohospodárstva SR 17. decembra 1999. Takto schválená špecifikácia je podkladom pre dozornú radu na odsúhlasovanie použitia finančných prostriedkov.

	Súčasťou nápravných opatrení je aj vykonanie kontroly realizácie Vodného diela Gabčíkovo a Vodného diela Žilina (2x ročne) pracovníkmi MP SR v zmysle ustanovení § 10 ods. 2 Nariadenia vlády SR č. 91/96 Z.z. o štátnych zárukách.

	Vo svetle vyššie uvedených skutočností sa 31. júla 2001 uskutočnilo ďalšie rokovanie ad hoc komisie na zabezpečenie auditu, ktorá odporučila aby MP SR navrhlo zrušenie úlohy vyplývajúcej z bodu C.5 uznesenia vlády č. 80/1988. Pri svojom stanovisku vychádzala aj z názoru, že vykonanie auditu použitia finančných prostriedkov poskytnutých na výstavbu Vodného diela Gabčíkovo a Vodného diela Žilina bude záujmom, podľa uznesenia vlády č. 619 z 3. júla 2001, novovytvoreného samostatného hospodárskeho subjektu na Vodnom diele Gabčíkovo.

	Na základe týchto vyššie uvedených skutočností MP SR navrhuje vláde SR,  aby úloha “vykonať audit použitia finančných prostriedkov poskytnutých na financovanie VDG a VDŽ” bola zrušená z toho dôvodu, že prípadný efekt na základe zistení auditom by v konečnom dôsledku bol nižší, ako náklady na jeho vykonanie. Naviac prípadné vykonanie auditu zahraničnou audítorskou firmou predstavuje potenciálne nebezpečenstvo úniku informácií vo vzťahu na pretrvávajúci spor s Maďarskou republikou o realizácii rozsudku Medzinárodného súdneho dvora vo veci SVD G-N.

	Zrušenie tejto úlohy však v nijakom prípade nezbavuje Ministerstvo pôdohospodárstva SR povinnosti vykonávať v š.p. Vodohospodárska výstavba kontroly v zmysle zákona č. 10/1996 o kontrole v štátnej správe.